Mai Villadsen (EL), 2025-04-08:
Enhedslisten har fra starten været imod kandidatreformen.
Det er vi, fordi reformen for det første har til formål at presse studerende hurtigere igennem uddannelserne.
Jeg mener, vi har behov for det modsatte, og særlig i en tid med stigende mistrivsel og præstationspres skal arbejdsudbudsreformer ikke diktere uddannelserne.
For det andet er vi imod, fordi reformen sænker niveauet på uddannelserne, for selvfølgelig kan man ikke lære det hele på kortere tid.
Jeg noterer mig også i den forbindelse, at flere af høringsparterne netop deler vores skepsis overfor de 1-årige kandidatuddannelser på 75 ECTS, fordi det rammer kvaliteten.
Og for det tredje er vi imod, fordi reformen jo unægtelig kommer til at øge konkurrencen mellem de studerende, som nu skal kæmpe om at få adgang til det reducerede antal 2-årige kandidatpladser, hvor man får fuld su og langt sikrere jobmuligheder, fordi arbejdsgiverne selvfølgelig kender disse uddannelser.
De ved kort sagt, hvad de får.
Jeg synes, det er bemærkelsesværdigt, at vi i denne tid forkorter uddannelser, når man rundt omkring i verden gør det stik modsatte.
Jeg synes, det er uklogt.
På trods af massiv kritik har regeringen og aftalepartierne fortsat reformarbejdet og tilmed i et ret højt tempo.
Det håber jeg virkelig at man fra regeringen og ministerens side noterer sig.
Det er en voldsom usikkerhed, og det synes jeg er forkert, altså at bede de unge om at søge ind i blinde, i stedet for trods alt at udskyde reformens ikrafttræden.
Det håber jeg fortsat man vil evaluere på; det ville være det mest retfærdige.
Det er positivt, at aftalepartierne i december blev enige om en tillægsaftale, som forbedrer modellerne efter meget, meget massiv kritik, selv om der stadig, mener jeg, er store udfordringer.
For aftalen ændrer jo ikke grundlæggende på, at hele 30 pct. af kandidatpladserne i fremtiden fortsat skal omlægges til enten erhvervskandidater eller 1-årige fuldtidsuddannelser.
Det ville være rigtig fint at give unge nye muligheder for at vælge en erhvervskandidat eller en 1-årig fuldtidskandidat frem for de nuværende 2-årige, hvis det var det, den enkelte drømte om, og ikke som tvang, men som et ekstra tilbud.
Samtidig skærer man jo også antallet af pladser ned og indfører sektordimensionering på bacheloruddannelserne.
Det synes jeg er en farlig kombination.
Afslutningsvis vil jeg gerne bruge lejligheden til at nævne, at det her lovforslag jo blot er et i en række af lovforslag, som presser mennesker hurtigere igennem vores uddannelser.
Samtidig har regeringen jo også forkortet su'en med 1 år, og det er reformer, som vil ramme rigtig mange.
Her vil jeg gerne fokusere på én gruppe specifikt, nemlig de unge, som har andre forudsætninger.
Det er unge med funktionsnedsættelser eller behov for ekstra støtte.
Dem bliver der simpelt hen meget mindre plads til i det her nye uddannelsessystem.
Man kan ikke få specialpædagogisk støtte på de her nye erhvervskandidater, fordi de ikke er su-berettigede, i den tid den studerende arbejder i virksomheden, og det mener jeg der bør findes en løsning på.
Samtidig er studerende med handicap blevet mere trængt, fordi man både har forkortet studierne og su'en.
Det synes jeg man fra Folketingets side bør være opmærksom på fremadrettet.
Det håber jeg man vil.
Samlet set mener Enhedslisten, at det her lovforslag trækker uddannelserne i en forkert retning, og vi kan dermed ikke støtte lovforslaget.